Ακροδεξιοί έδρασαν εκ νέου στην Κόνιτσα το τριήμερο της Αποκριάς αλλά και την περασμένη Κυριακή. Μάλιστα, φαίνεται ότι οι επιθέσεις συνδέονται με εκείνη εις βάρος του Βασίλη Νιτσιάκου, καθηγητή του Πανεπιστημίου Ιωαννίνων, το περασμένο καλοκαίρι, καθώς τουλάχιστον ένα άτομο φέρεται να έχει συμμετάσχει και σε αυτή.

Συγκεκριμένα, το πρώτο επεισόδιο των τελευταίων ημερών καταγράφηκε τις Απόκριες, όταν πρόσφυγες που συμμετείχαν σε αποκριάτικο δρώμενο δέχτηκαν επίθεση. Ένας από αυτούς φορούσε στολή με ελληνική σημαία, την οποία του την αφαίρεσαν.

Το δεύτερο συνέβη την περασμένη Κυριακή. Πρόσφυγες που έπαιζαν ποδόσφαιρο στο γήπεδο, δέχθηκαν επίθεση από άτομα που, σύμφωνα με τις καταγγελίες, ήταν οπλισμένα με σιδηρογροθιές.

Σε γνώση των περιστατικών είναι τόσο ο Δήμος, όσο και οι δομές προσφύγων στην περιοχή. Η αστυνομία δεν επιβεβαιώνει κάτι επίσημα, σε ανακοίνωσή της, ενώ το προηγούμενο της επίθεσης στον κ. Νιτσιάκο με ίδιους «πρωταγωνιστές», εντείνει τη σοβαρότητα των περιστατικών.